DA Den Europæiske Unions Tidende C 111/12

INDKALDELSE AF FORSLAG — EAC/21/2009

Forberedende foranstaltning på sportsområdet

(Offentlig indkaldelse)

2009/C 111/08

1. Mål og beskrivelse

Denne indkaldelse af forslag er et instrument til gennemførelse af den forberedende foranstaltning inden for sport i overensstemmelse med Kommissionens afgørelse K(2009)1685 af 16. marts 2009 om vedtagelse af arbejdsprogrammet vedrørende tilskud og aftaler for den forberedende foranstaltning på sportsområdet og for særlige årlige begivenheder for 2009.

Formålet med den forberedende foranstaltning på sportområdet for 2009 er at træffe fremtidige EU-foranstaltninger på sportsområdet på grundlag af de prioriteter, der fremgår af hvidbogen om idræt.

Denne indkaldelse af forslag vil støtte transnationale projekter, der er fremlagt af offentlige organer og civilsamfundets organisationer for at kunne identificere og afprøve hensigtsmæssige netværk og bedste praksis inden for sport, navnlig på følgende områder:

a) at fremme sundhedsfremmende fysisk aktivitet

b) at fremme uddannelse gennem sport

c) at fremme de grundlæggende europæiske værdinormer ved at motivere handikappede til at dyrke sport

d) at fremme ligestilling mellem mænd og kvinder inden for sport

Der bliver ikke taget hensyn til udgifter forud for datoen for iværksættelse.

Kommissionens tjenestegren med ansvar for gennemførelse og forvaltning af denne foranstaltning er kontoret for sport under Generaldirektoratet for Uddannelse og Kultur.

2. Støtteberettigede ansøgere

Under denne indkaldelse af forslag er to kategorier af ansøgere støtteberettigede:

— offentlige organer

— civilsamfundets organisationer

Herudover skal de ansøgende organisationer opfylde følgende krav:

— have hjemsted i et EU-land: (Belgien, Bulgarien, Cypern, Danmark, Det Forenede Kongerige, Estland, Finland, Frankrig, Grækenland, Irland, Italien, Letland, Litauen, Luxembourg, Malta, Nederlandene, Polen, Portugal, Rumænien, Slovakiet, Slovenien, Spanien, Sverige, Tjekkiet, Tyskland, Ungarn og Østrig)

— have retlig status

Fysiske personer kan ikke forelægge en ansøgning inden for rammerne af denne indkaldelse af forslag.

3. Budget og projektvarighed

Budgettet for denne indkaldelse af forslag er på 4 000 000 EUR.

EU-medfinansiering kan maksimalt anvendes på 80 % af de samlede omkostninger. Ekstern samfinansiering kan delvist udgøres af naturalydelser.

Afhængigt af antallet og kvaliteten af de indsendte forslag, forbeholder Kommissionen sig dog ret til ikke at tildele alle de disponible midler.

Det kræves, at projekterne iværksættes mellem den 1. december 2009 og den 31. marts 2010, og at de afsluttes senest den 31. marts 2011.

Omkostningernes støtteberettigelsesperiode begynder den dag, der er bestemt i kontrakten, dvs. datoen for projektets iværksættelse. Støtteberettigelsesperioden kan under ingen omstændigheder begynde tidligere end det tidspunkt, hvor ansøgningen om støtte indgives.

Der bliver ikke taget hensyn til udgifter forud for datoen for iværksættelse.

4. Tidsfrist for indsendelse af ansøgninger

Tidsfristen for indsendelse af ansøgninger til Europa-Kommissionen er den 31 august 2009 (poststemplets dato er afgørende).

5. Yderligere oplysninger

Den fulde ordlyd (specifikationer) af denne indkaldelse af forslag samt ansøgningsskema kan findes på følgende internetadresse:

http://ec.europa.eu/sport/index_en.htm

Ansøgningerne skal opfylde de krav, der er anført i den fulde ordlyd af denne indkaldelse af forslag, og skal indgives på det hertil beregnede ansøgningsskema.